Lo toponimo Pradiella se remonta a lo latín PRATĔLLA, forma sufixada con -ELLU y en plural neutro de PRATUS ("prau"). En latín medieval podemos veyer formas latilizadas d'este toponimo romance como Pradella (1135), Patrella, Patrela, Petrellas. Las formas romances que trobamos en textos escritos en latín medieval y en aragonés son Pratiella (en la "Cronica de Sant Chuan de la Penya", con fonetica de l'aragonés central), Patrialla (con fonetica que conserva l'aragonés d'a valle de Vio y bergotés), Pradiela (1167) y Pradiella (dende 1247). La forma mes regular y constant ye Pradiella, que se documenta textos de la Ribera d'Ebro, de Zaragoza, y en los apellius medievals que derivan d'esta localidat. La castellanización postmedieval orichinó lo toponimo actual Pradilla, que prenió oficialment l'apelativo de Ebro dende 1873.